**Sami Sirviö** (s. 2. heinäkuuta 1970) on pelaajauransa lopettanut pesäpalloilija, joka on toiminut myöhemmin pelinjohtajana.

Sirviö oli pelaajana Sotkamon Jymyn kasvatti ja oli voittamassa joukkueessa viittä Suomen mestaruutta. Hän oli 1990-luvulla Jymyn johtavia pelaajia Kari Hakkaraisen ja Janne Vuorisen kanssa. Sirviö pelasi pääsarjassa viidessä eri joukkueessa, Sotkamon Jymyn lisäksi Kaisaniemen Tiikereissä, Imatran Pallo-Veikoissa, Hyvinkään Tahkossa ja Järvenpään Pesiksessä. Hän pelasi urallaan yhdeksän Itä–Länsi-ottelua ja voitti kaudella 1991 Superpesiksen etenijäkuninkuuden. Sirviö kuuluu kaikkien aikojen etenijätilaston kahdenkymmenen parhaan joukkoon.

Sirviö teki debyyttinsä pelinjohtajana kaudella 2007 Pattijoen Urheilijoissa, joka voitti tuona vuonna Superpesiksen runkosarjan. Kaudella 2008 Pattijoki voitti seurahistoriansa ensimmäisen Suomen mestaruuden ja Sirviö valittiin vuoden pelinjohtajaksi. Mestaruuden jälkeen hän piti välivuoden, jonka jälkeen siirtyi kaudeksi 2010 Hyvinkään Tahkon pelinjohtajaksi kolme kautta tehtävässä toimineen Miika Rantatorikan tilalle. Kaudet 2011 ja 2012 hän toimi jälleen Pattijoen Urheilijoiden pelinjohtajana ja joukkue voitti molempina vuosina SM-pronssia. Sirviö on toiminut myös kahdesti Lännen pelinjohtajana Itä–Länsi-ottelussa, vuosina 2007 ja 2012. Kauden 2013 ajan Sirviö piti välivuotta, mutta sen jälkeen hän solmi Tahkon kanssa sopimuksen kaudesta 2014 optiolla seuraavasta kaudesta.

Sirviö on työskennellyt myös liikunnanopettajana. Vuonna 2013 hän opetti liikuntaa ja terveystietoa Yhtenäiskoulussa Helsingin Käpylässä.

Saavutukset
-----------

### Pelaajana

* 5 SM-kultaa: 1990, 1992, 1993, 1995, 1996
* 2 SM-hopeaa: 1991, 1998
* 2 SM-pronssia: 1994, 2002
* 9 Itä-Länsi-ottelua: 1990-1998
* Superpesiksen etenijäkuningas: 1991

### Pelinjohtajana

* 1 SM-kulta: 2008
* 2 SM-pronssia: 2011, 2012
* Miesten Superpesiksen vuoden pelinjohtaja: 2008

Lähteet
-------

1. ↑  Sami Sirviö - Pesäpalloliiton pelaajakortti (XLS) *pesis.fi*. Viitattu 24.9.2013.
2. 1 2 3  Sami Sirviö Tahkon pelinjohtajaksi *hs.fi*. Viitattu 24.9.2013.
3. 1 2  Pattijoki ja Sirviö haastavat Jymyn *Kainuun Sanomat*.  20.8.2012. Viitattu 29.5.2013.
4. 1 2 3  Sami Sirviöstä Tahkon pelinjohtaja *Helsingin Sanomat*.  25.8.2009. Viitattu 29.5.2013.
5. 1 2  Kaikkien aikojen tilastot (miehet) *Pesis.fi*. Viitattu 29.5.2013.
6. 1 2  Sirviö ei jatka pelinjohtajana *Raahen Seutu ja Raahelainen*.  5.9.2012. Viitattu 29.5.2013.
7. ↑  Kauden parhaat 2008: Sami Sirviö lopettaa huipulla *Pesis.fi*.  21.10.2008. Viitattu 29.5.2013.
8. ↑  Sami Sirviö viiden vuoden tauon jälkeen Itä-Länsi-pelinjohtajaksi *Pesis.fi*.  18.6.2012. Viitattu 29.5.2013.
9. 1 2 3  Pesäpallon SM-mitalistit Pesäpalloliitto. Viitattu 14.4.2018.
10. ↑  Itä-Länsi-pelaajat joukkueittain, miehet Rasilainen, Matti. Viitattu 24.4.2018.
11. ↑  Parhaat etenijät kausittain Pesäpalloliitto. Viitattu 13.4.2018.
12. 1 2  Pelinjohtajien mitalit Pesäpalloliitto. Viitattu 14.4.2018.
13. ↑

Aiheesta muualla
----------------

* Sami Sirviö Pesiksen Maailma -sivustolla

|  |  |  |
| --- | --- | --- |
| Edeltäjä:**Matti IivarinenJarkko Kokko** | **Pattijoen Urheilijoiden pelinjohtaja**2007–20082011–2012 | Seuraaja:**Jarkko KokkoJari Törmänen** |

|  |  |  |
| --- | --- | --- |
| Edeltäjä:**Miika RantatorikkaPasi Virtanen** | **Hyvinkään Tahkon pelinjohtaja**20102014–2017 | Seuraaja:**Pasi VirtanenIiro Haimi** |